Einans hart arbeiði og realpolitikkur bera á mál Bárður S. Nielsen, formaður í Sambandsflokkinum Sambandsflokkurin vísir á, hvussu útflutningsvirðið Føroya kann tvífaldast, og arbeiðspláss margfaldast, meðan 14. september-samgongan einki ger við at tryggja búskaparliga og fíggjarliga haldføri Føroya, meðan útreiðslurnar spola uppeftir Sambandsflokkurin vísir á loysnir: hvussu útflutningsvirði Føroya kann tvífaldast, hvussu arbeiðspláss í hópatal kunnu skapast, og hvussu føroysk vælferð–við nýggjum inntøkum–kann langtíðartryggjast. Lykilin er ein nógv betri marknaðaratgongd til ES-marknaðin við sínum 500 milliónum brúkarum. At fáa nógv meira av fiskatilfeinginum upp á land. Og at fara frá at vera rávøruútflytari til at vera matvøruframleiðari. Marknaðaratgongdin er avgerandi, og hana vilja vit útvega í tøttum samstarvi við okkara partnarum í Ríkisfelagsskapinum. Hetta vilja vit gera heldur enn at gera sum 14. september-samgongan, ið setur ein heiður í at skapa konfliktir við donsku stjórnina, og sendir sínar fólkatingslimir til Danmarkar at knarra og prædika um fullveldi. Hvar fór alt tosið hjá gomlu andstøðuni, sum nú er í samgongu, um at tryggja fíggjarliga haldførið hjá Føroyum? Afturgjald av stóru skuldini hjá landinum? At fremja bygnaðarbroytingar innan tað almenna? Menna fleiri vinnulig arbeiðspláss á landi? Tálma ovurstóra íløgurnar og nýtsluna hjá tí almenna? Búskaparráðið staðfestir aftur og aftur, at búskaparliga langtíðarhaldførið ikki er nøktandi í almenna geiranum. Tørvur er á broytingum, og Føroyar mugu lagast til tað lítla samfelag, ið vit hava.